
KANTONALNI SUD U GORAŽDU

Broj: 45 0 K 048628 26 Kž
Goražde, 27.07.2026. godine

U IME FEDERACIJE BOSNE I HERCEGOVINE!
Kantonalni sud u Goraždu, u vijeću sastavljenom od sudija: Bijelović Milijane, predsjednice vijeća, Bičo Edina i Đajić Tanje, članova vijeća, u krivičnom predmetu protiv optuženog H. M., zbog krivičnog djela Posjedovanje i omogućavanje uživanja opojnih droga iz člana 239. stav 3. Krivičnog zakona Federacije Bosne i Hercegovine (KZ F BiH), povodom žalbe branioca optuženog izjavljene protiv presude Općinskog suda u Goraždu broj: 45 0 K 048628 26 K, od 14.04.2026. godine, na sjednici vijeća održanoj dana 27.07.2026. godine, donio je 

P R E S U D U

Odbija se kao neosnovana žalba branioca optuženog i potvrđuje presuda Općinskog suda u Goraždu broj: 45 0 K 048628 26 K, od 14.04.2026. godine.

Obrazloženje 

Presudom Općinskog suda u Goraždu broj: 45 0 K 048628 26 K, od 14.04.2026. godine,  optuženi H. M. oglašen je krivim za počinjenje krivičnog djela Posjedovanje i omogućavanje uživanja opojnih droga iz člana 239. stav 3. KZ F BiH, na način opisan u izreci presude, zbog čega ga je sud primjenom navedenih odredaba zakona, kao i odredaba iz člana 42., 43. i 49. KZ F BiH osudio na kaznu zatvora u trajanju od osam mjeseci. Sud je na osnovu člana 239. stav 4. u vezi sa članom 78. KZ F BiH optuženom izrekao mjeru bezbjednosti oduzimanja predmeta i to predmeta oduzetih po Potvrdama o privremenom oduzimanju predmeta pod brojem 07/I-5-1-1/25 i 07/I-5-1-1-1/25 od 07.01.2025. godine, Sektor Krim. Policije – odsjek za organizovani kriminalitet i droge Goražde, i to: jedno PVC pakovanje opojne droge Cannabis neto mase 0,447 grama, dva PVC pakovanja opojne droge Cannabis neto mase 0,318 grama, jedno PVC pakovanje 0,595 grama, jedno PVC pakovanje opojne droge Amfetamin neto mase 0,281 gram, jedno PVC pakovanje  5,499 grama opojne droge Amfetamin i jedno PVC pakovanje opojne droge Amfetamin neto mase 0,327 grama. Sud je na osnovu člana 202. stav 4. Zakona o krivičnom postupku Federacije Bosne i Hercegovine (ZKP F BiH) optuženog oslobodio obaveze naknade troškova krivičnog postupka i odredio da isti padaju na teret budžetskih sredstava.
Protiv navedene presude žalbu je uložio branilac optuženog H. M., advokat Mašić Muamer, zbog odluke o sankciji, sa prijedlogom da ovaj sud žalbu uvaži i prvostepenu presudu preinači na način da optuženom izrekne blažu vrstu ili visinu kazne. 
Kantonalno tužilaštvo Goražde nije dostavilo odgovor na žalbu. 
Nakon održane sjednice vijeća, ovaj sud je u smislu člana 321. ZKP F BiH ispitao prvostepenu presudu u granicama žalbenih razloga, pa je odlučio kao u izreci ove presude iz sljedećih razloga:
Branilac optuženog u žalbi u bitnom navodi da prvostepeni sud prilikom izricanja sankcije optuženom nije u dovoljnoj mjeri cijenio sve olakšavajuće okolnosti na strani optuženog, konkretno činjenicu da je optuženi mlada osoba, koja je zasnovala bračnu zajednicu i koja u braku ima dvoje malodobne djece i to sina od četiri godine i kćerku od nekoliko mjeseci. Ističe da se radi o osobi koja je priznala izvršenje krivičnog djela, koja se primjereno ponašala u toku krivičnog postupka, te da je iskreno izrazila kajanje za učinjeno djelo, zbog čega smatra da se isto može uzeti kao naročito olakšavajuća okolnost. Smatra da je u odnosu na zapriječenu visinu kazne izrečena kazna previsoka, odnosno da nije u skladu sa dosadašnjom praksom suda i drugih sudova u ovakvim i sličnim slučajevima, u kojima su optuženi dobili i uvjetne osude. Smatra da se svrha kažnjavanja može postići i blažom kaznom, odnosno uslovnom osudom. 
Žalba nije osnovana. 
Naime, ovaj sud nalazi da je prvostepeni sud pravilno cijenio sve okolnosti na strani optuženog H. M., kako olakšavajuće, tako i otežavajuće. Tako je od olakšavajućih okolnosti prvostepeni sud cijenio lične prilike optuženog, odnosno da se radi o licu koje je oženjeno i otac je dvoje maloljetne djece, nezaposleno i lošeg imovnog stanja, dok je u okviru ponašanja nakon počinjenog krivičnog djela cijenio da je optuženi nakon počinjenja djela opojnu drogu dobrovoljno predao policijskim organima i da je u krivičnom postupku priznao izvršenje djela, što je uticalo na efikasnost krivičnog postupka.

Nadalje, cijeneći otežavajuće okolnosti na strani optuženog sud je našao da se radi o ranije osuđivanom licu, ukupno jedanaest osuda, od kojih je devet za istovrsno krivično djelo za koje se optuženom sudi u ovom postupku, od čega je u protekloj godini tri puta osuđivan za istovrsno krivično djelo. Sud je našao da je optuženi krivično djelo počinio sa direktnim umišljajem, te da je posjedovao količinu opojne droge koja je potrebna za njenu konzumaciju u više navrata. Sud je našao da nema mjesta izricanju uvjetne osude jer se radi o višestrukom specijalnom povratniku, što ukazuje da se svrha kažnjavanja ne može postići upozorenjem uz prijetnju kaznom. Sud je ukazao da nema mjesta primjeni odredaba člana 50. tačka a) KZ F BiH, odnosno da činjenica da se radi o optuženom koji je oženjen, ima dvoje malodobne djece, nezaposlen i lošeg imovnog stanja, odnosno koji je priznao počinjenje krivičnog djela nema karakter naročito olaškavajuće okolnosti, posebno ako se uzme u obzir da je ranije devet puta osuđivan za isto krivično djelo. Stoga je sud našao da se optuženom izricanjem kazne zatvora u trajanju od osam mjeseci može postići svrha generalne i specijalne prevencije, odnosno da je ista adekvatna počinjenom krivičnom djelu, odnosno da je neophodno izreći kaznu koja je veća od posljednje ali manja od maksimalno zapriječene kazne za navedeno krivično djelo. 
Imajući u vidu sve naprijed navedene okolnosti, prvostepeni sud je pravilno postupio kada se opredijelio da optuženom izrekne kaznu zatvora u trajanju od osam mjeseci smatrajući da ranije izrečene uslovne osude, kao i kazne zatvora, zbog počinjenja istovrsnog krivičnog djela, nisu ostvarile svrhu specijalne prevencije, zbog čega je ispravno zaključio da nije opravdano da se optuženom izrekne uslovna osuda, zbog čega je žalba branioca u tom dijelu neosnovana. 
Naime, neosnovan je žalbeni navod branioca da sud nije pravilno primijenio naročito olakšavajuće okolnosti na strani optuženog. Naime, optuženi je u momentu počinjena krivičnog djela imao trideset godina života, što ga u pogledu krivičnog prava ne svrstava u osobe mlađe dobi u smislu izricanja blaže kazne. Činjenica da se radi o osobi koja je oženjena i ima dvoje malodobne djece, odnosno osobi koja je priznala izvršenje krivičnog djela, ne predstavlja naročitu olakšavajuću okolnost na strani optuženog, u smislu člana 50. tačka b) KZ F BiH.

Nadalje, neosnovano se branilac poziva na činjenicu da je optuženi priznao počinjenje krivičnog djela, da se primjereno ponašao u toku postupka i da je izrazio kajanje za učinjeno djelo, odnosno da se isto može uzeti kao naročito olakšavajuća okolnost. Naime, prvostepeni sud je jasno naveo da je priznanje počinjenja krivičnog djela od strane optuženog cijenio kao olakšavajuću okolnost, odnosno da je isto uzeo u obzir prilikom odmjeravanja kazne optuženom.

Korektno vladanje pred sudom se podrazumijeva, pa se ono ne može uzeti kao olakšavajuća okolnost, izuzev ukoliko se radi o izuzetnoj korektnosti koja prevazilazi granice uobičajenog i očekivanog ponašanja pred sudom, a što iz prvostepene presude ne proizlazi. 

Pored navedenog, da bi se kajanje za učinjeno krivično djelo vrednovalo kao olakšavajuća okolnost isto ne može biti samo verbalno iskazano već mora biti vidno manifestovano. U konkretnom slučaju, ni iz stanja spisa, ni iz pobijane presude, ne proizlazi u čemu bi se očitovala stvarna manifestacija kajanja optuženog. 
Ovaj sud nalazi da je neosnovan žalbeni navod branioca da je sud postupio suprotno ustaljenoj sudskoj praksi, pri čemu se žalbeni navod zadržao na nivou paušalno istaknutog navoda, obzirom da nije konkretizovan bilo kojim primjerom, pa se zbog toga nije mogao ni ispitati. Suprotno navodima žalbe, prvostepeni sud je jasno naveo da je posljednja kazna koja je izrečena optuženom, od devet kazni izrečenih za isto krivično djelo, iznosila sedam mjeseci zatvora, te da je stoga optuženom izrekao kaznu u trajanju od osam mjeseci, dakle neznatno veću ali i dalje znatno nižu od maksimalno zaprijećene kazne za konkretno krivično djelo. Kako je sud jasno utvrdio da se radi o specijalnom povratniku na kojeg nisu uticale ranije izrečene uvjetne kazne i kazne zatvora, to je osnovan zaključak suda da se svrha kažnjavanja ne može postići izricanjem uvjetne osude, zbog čega je neosnovan žalbeni navod branioca da se svrha kažnjavanja može postići i uvjetnom osudom. 

Budući da žalbenim navodima branioca optuženog nije dovedena u pitanje pravilnost i potpunost obrazloženja prvostepene presude, ovaj sud je navedeni žalbeni prigovor odbio kao neosnovan i potvrdio prvostepenu presudu, a sve na osnovu člana 328. ZKP F BiH.
Predsjednica vijeća

 Bjelović Milijana

